Cesarhanmun/geonobi-data huggingface dataset:
地名: 漢江 (京畿道, 津)
年: 1429.0

○通信使朴瑞生具可行事件以啓: "一。 臣到日本, 自對馬島至兵庫, 審其賊數及往來之路。 若對馬、一歧
              內外大島、志賀、平戶等島, 赤間關以西之賊也, 四州以北竈戶、社島等處, 赤間關以東之賊也。 其兵幾至數萬, 其船不下千隻, 若東西相應, 一時興兵, 則禦之難矣。 其西向之路, 則對馬島爲諸賊都會之處, 赤間關是四州諸賊出入之門, 如有西向之賊, 宗貞盛下令其民, 不許汲水, 大內殿下令赤間關, 禁其西出, 則海賊不得往來矣。 且志賀、竈戶、社島等賊, 大內殿主之; 內外大島, 宗像殿掌之; 豐後州海邊諸賊, 大友殿治之; 一歧、平戶等島, 志佐、佐志、田平、呼子等殿分任之, 使彼諸島之主嚴立禁防, 則賊心無由啓矣。 大抵其俗不知禮義, 小不合意, 不顧其身, 雖御所之命, 拒而不從。 由此觀之, 修好御所, 雖爲交隣之道, 而於禁賊之策, 猶緩也。 且日本有所求, 則遣使請之, 如無所求, 雖賀新弔舊之大節, 漫不致禮。 今臣等奉命而至, 接待亦不以禮, 恐因其國舊史所書而然也。 願自今國家不得已之事及報聘外, 不許遣使, 而於上項諸島之主, 厚往薄來, 以悅其心, 間或遣使, 敦諭至意, 以爲禁賊之策。 一。 日本尙浮屠, 交好所贈之物, 無踰佛經。 考閱諸處佛經, 審其成帙與否, 補舊成帙藏畜, 以備後日通好之資。 一。 日本農人, 有設水車, 斡水灌田者, 使學生金愼, 審其造車之法。 其車爲水所乘, 自能回轉, 挹而注之, 與我國昔年所造之車因人力, 而注之者異矣, 但可置於急水, 不可置於漫水也。 水砧亦然。 臣竊料之, 雖漫水, 使人踏而升之, 則亦可灌注矣。 今略造其形以獻, 乞於各官可置之處, 依此造作, 以助灌漑之利。 一。 日本自國都至沿海, 錢之興用, 勝於布米, 故行者雖適千里, 但佩錢緡而不齎糧。 居路傍者各置行旅寄宿之所, 如有客至, 爭請接之計, 受客錢以供人馬, 關梁則大江設舟橋, 溪澗設樓橋, 其傍居者掌其橋之稅, 令過客人納錢十文或五文, 酌其橋之大小而納之, 以爲後日修補之資。 至於土田舟車之稅, 無不用錢, 故使錢之術廣, 而人無負重致遠之勞矣。 一。 日本以竹爲大索, 繫于兩岸, 削全木爲舟, 鐙子竹索, 下於舟上, 立柱架梁, 排板成橋, 使津吏輕取過涉之稅, 後日橋毁, 用以修補。 我國漢江、臨津, 南北大關也。 乞依此例構橋收稅, 隨毁隨補, 則非惟用錢之術廣, 而南北人馬履險困踣之弊, 亦絶矣。 一。 院宇之設, 所以寄行旅也。 構者旣歿, 而修葺不繼, 故年久頹圮, 令人嗟惋, 如沙平、板橋院者多矣。 近來僧之營繕各司及橋梁者, 皆除職授寺, 故僧皆樂之。 願自今分各處程途緊緩, 定寺院多少, 擇僧之能修創者, 差爲住持, 分管院宇。 守令考其營構及供辦能否報監司, 監司更驗其實, 以憑黜陟, 如有功効卓異者, 陞授大寺院, 以勸後來。 一。 旣差住持, 給陳米豆, 使供行旅。 客至則隨納錢多少饋之, 每月季輸錢于官, 受米豆以供之, 禁行旅載米炊飯者。 如此不已, 以廣用錢之術。 一。 各處魚梁之稅, 除司饔、司宰監供上外, 皆令納錢, 至於各道鹽場鹽價、各處船稅與外方各司奴婢之貢, 除緜布, 竝令納錢, 使其興用。 一。 日本之俗, 無少大好沐浴潔身, 故大家各置浴室, 每閭閻亦累置浴所, 其浴室之制, 甚巧而便穩, 溫湯者吹角, 聞者爭納錢浴之。 乞於濟生院、惠民局、倭館、汗蒸、廣通橋等處及外方醫院等人多處, 皆置浴室, 以助用錢之術。 一。 日本街市之制, 市人各於簷下用板設層樓, 置物其上, 非惟塵不及汚, 人得易觀而買之, 市中食物, 無貴賤皆買食之。 我國之市, 則乾濕魚肉等食物, 皆置塵土, 或坐或踐。 乞自雲從街左右行廊東至樓門, 自鍾樓南至廣通橋, 皆構補簷, 其下設層樓置物之處, 分某間爲某所, 以次懸額, 令其易知。 一。 日本往還, 恐遇風浪與海賊, 晝望夜警, 心不少懈, 自伴人至格軍, 無一人不執役, 常自秉槳搖棹, 或一周或再歲而返, 辛勤困悴, 倍於陸行, 其以船上有能率行者, 至再至三, 或有未蒙上恩者, 誠爲可悶。 願自今許奉使者, 第其功勞, 分其才品以薦, 伴人以下, 竝賞職。 一。 臣等到日本
              博大, 倭人
              望古羅自琉球國來言: ‘貴國被擄人, 近因飢饉, 懷土益切。’ 其國王欲乞米于我國, 歲丁未六月, 刷五十餘人載船, 逆風未發, 適有國亂, 不果行。 臣語司正藤次郞曰: ‘汝去率來何如?’ 答云: ‘如蒙上命, 我必行矣。’ 伏望遣人刷還, 以紓積年懷土之苦。 一。 司譯院生徒李生言: ‘甘蔗味甛美, 生食之, 令人解飢渴, 又煮爲沙糖, 琉球國得于江南, 多種之。 又有薯藇, 大者如柱, 小者如椽, 亦得于南蠻, 種之。’ 伏望竝令採來, 以廣其種。 一。 日本凡金銀銅鐵珍物所産之處, 不立防禁, 使居其地者世專採用之利, 而歲貢於國者有常數, 無他差役, 故主者不怠, 寶産無窮, 公私皆賴其利。 願自今依日本例, 凡珍物産處, 不立禁法, 許編民專利, 制其歲貢, 蠲免差役, 俾永爲世業。 一。 倭賊嘗侵略我國, 虜我人民, 以爲奴婢, 或轉賣遠國, 俾不永還, 其父兄子弟痛心切齒, 而未得報讎者, 幾何人乎? 臣等之行, 每泊舟處, 被虜之人爭欲逃來, 以其主枷鎖堅囚未果, 誠可愍也。 日本人多食少, 多賣奴婢, 或竊人子弟賣之, 滔滔皆是。 一岐島, 今因兵亂, 穀盡食絶, 明春尤飢, 若不爲盜, 則賣人營生者, 益多矣。 近因我國之禁, 來賣沿邊者絶矣。 竊念以直報怨, 古今之通誼也。 彼旣虜而使之, 我當買而賤之。 願自今男十歲、女二十歲以下, 皆許來買, 又令適日本者皆得買來, 永爲奴婢, 以示爲民報仇之義。 若曰聚居沿邊, 恐爲後患, 則許傳賣深遠處, 勿令居海邊。"
地名: 漢江 (京畿道, 津)
年: 1431.0

○戶曹據奉常寺呈啓: "先農壇、雩祀壇、先牧壇、圓壇、山川壇、司寒壇、漢江壇、白岳堂看守奴子等口分田, 曾給二結過多, 且城底公田數少。 請於壇堂近處人, 給五十負。" 從之。
地名: 漢江 (京畿道, 津)
年: 1434.0

○生員曺好直上言: "臣父尙向妻母, 言辭不恭之罪則甘受矣, 前此臣之再呈上言辭緣, 推問閱實, 所言不實, 反坐小臣。" 其元呈則: "外祖母權氏子女共五人。 長子尹柔, 則訴以母令不從, 已受杖一百, 次子尹廉, 稱不孝, 成遺書。 女子洪姻妻與文由質妻, 則稱僞造奴婢文契, 已成文字, 一子一女, 竝無全人。 然則臣父尙受罪之事, 非外祖母元情, 乃偏聽隨居子息致誘而然耳。" 其再呈則: "臣受刑曹之文, 往果川陪外祖母而來, 尹釐追至漢江, 奪外祖母而歸。 此無他, 弄敎外祖母, 欲令臣父受罪耳。" 皆曾啓留, 至是日, 右承旨鄭苯將三次上言以啓, 上曰: "好直所言, 聽理則必令權氏對論, 殊失重倫之意, 誠爲未便, 無乃有擧大義覈實之策乎? 議諸朝啓諸臣以聞。" 右議政崔閏德等議曰: "尹釐弄敎祖母, 令其父及同腹, 骨肉相殘, 誠爲可憎, 理宜推問。 然答曰: ‘皆是祖母指揮, 非予所爲。’, 則難以更推。 且好直爲其父報復, 欲增隻人過惡, 有違於法, 未可推考。" 工曹判書趙啓生等議曰: "曺尙向妻母無禮之言, 非本爲揚說, 但欲發明同腹弄敎妻母也, 而妻母不德, 載諸文字, 固未免罪責。 然尹釐憑藉老鈍祖母, 其父與同生, 皆論不孝, 告官論罪, 或成遺書, 其於天理人情, 不合甚矣。 須當鞫問, 以得其情。" 兵曹右參判鄭淵議曰: "權氏子女, 皆爲不順, 獨尹釐詐爲順孫, 疑尹釐訴其父於祖母, 使之離間。 然則父子大變, 不得不推。 雖然好直之言, 非直指其釐也, 未可據以爲推。" 命留好直之狀, 許贖曺尙之罪。
地名: 漢江 (京畿道, 津)
年: 1441.0

○丁未/司饔房請自漢江至通津水邊各官良人及公賤奴子一百戶, 定爲生鮮干, 分三番, 除雜役日進鮮味, 以供內膳, 令司宰監糾擧。 從之。
地名: 漢江 (京畿道, 津)
年: 1454.0

○癸巳/命都統使獵于淸溪山, 童速魯帖木兒、浪孛兒罕、李貴也等從焉。 左右廂大軍先行, 兼司僕獅子衛、射隊、銃筒衛會都統府以從, 到射場, 饋速魯帖木兒等酒食, 速魯帖木兒等愛而畏之, 乃曰: "我等以爲, 太上王復出, 故來謁。"
                【太上王, 指太祖。】
               是日, 獲禽多, 野人見軍容整肅, 歎服不已。 旣罷陣, 回至漢江邊, 都承旨申叔舟奉宣醞而至。 酒酣, 速魯帖木兒、孛兒罕等迭起而舞, 極歡而罷。 速魯帖木兒於路上請曰: "吾之死生, 係於都統使。 子靑周卽都統使奴也, 年長則獻焉。" 又曰: "李滿住、童倉, 皆吾姻族, 使人招之, 便來。" 都統使曰: "滿住得罪世宗, 若有非違吾, 則征滅之, 來則來, 不來, 亦無求也。 童倉則吾所素知, 又曾見於中國。" 初在射場也, 速魯帖木兒、孛兒罕等請曰: "遼東人逃避徭役而來吾土者, 或有作妾而居者。 逃來朝鮮, 則盡送中國, 我等甚悶。" 都統使笑曰: "朝鮮推刷汝家而送中國, 則汝等宜悶焉, 汝不能藏畜汝妾, 汝妾亦背汝, 汝不憎怒而反以爲請也。" 孛兒罕等大笑, 叩頭而退。 孛兒罕又請率其子阿兒哥豆而還, 都統使曰: "伊升哥旣留在此, 汝亦老人, 不可無扶護者, 可率還。"
地名: 漢江 (京畿道, 津)
年: 1463.0

○令闕內諸色供役者分左右, 採金於漢江濱, 有私奴安智者雇役, 先得金如茄子種者九枚以進, 命除司鑰。
地名: 漢江 (京畿道, 津)
年: 1477.0

○戊申/御經筵。 講訖, 大司諫李約東啓曰: "臣嘗爲慶尙道處置使, 軍士中最苦者船軍也。 船軍每一朔相遞, 而於一朔之間, 除往返其餘閑日, 不過八九日, 守令又從而役之, 人不堪苦, 貧者流亡, 富者謀避, 由是船軍無有久其役而慣於操船者。 古之時, 船軍之田, 人不得買賣, 守令不扶護者罪之, 今則無此令, 故因以流亡。 今日定一人, 明日定一人, 人無久於其役者, 又首戶一人, 獨自立番, 使專其業, 然其人死, 則後無人能繼其事者。 臣謂同居子息雇工, 毋定他役, 更相遞立, 則首戶可以息肩, 慣水者亦多矣。" 上謂左右曰: "何如?" 曺錫文曰: "約東之言然矣。 國家置船軍, 待之甚優, 古之時船軍有職至嘉善者, 今則身苦倍前, 而不以愛護, 人誰願屬? 彼皆不習水性, 當平時乘舟入海, 神氣怳惚, 莫辨東西, 安可操舟以禦敵乎? 守令不恤船軍者罷黜之法已立, 然萬戶寄居邊方, 唯守令是依, 誰能擧劾乎? 不特此也。 戰舸諸緣甚多, 而船軍單弱, 專不備具, 卒然有警, 何以用之? 且我國防禦, 莫重於南方, 而南方邑城不固, 我國昇平百年, 脫有不虞, 無以禦之。 雖沿海之郡皆有城, 而內地無城, 倭若由無城之路, 乘隙而入于內郡, 則禍生不測, 臣謂下三道州郡, 皆可築城矣。 去甲戌年, 慶尙道民訛言有倭變, 人皆奔竄, 當其時若有城, 則皆入于城中矣。" 韓明澮曰: "臣於世祖朝請築羅州城, 而李延孫爲全羅道觀察使, 陳弊而停之, 臣更請論然後築之。 夫築城防禦之大計, 而爲監司、守令者, 計一時之弊, 不顧遠慮, 輒言其不可。 臣以爲使其州郡, 稱其邑之大小, 各自修築, 則庶乎其可矣。 麗季倭深入爲寇, 直至漢江, 或猝入開城。 此無他, 無城郭所致也。 若全羅道, 雖曰賊路要害, 而防倭差緩, 慶尙道當倭路之衝, 而三浦之倭, 亦爲國家之所慮也, 如賊倭犯邊, 則此輩爲鄕導, 引入腹中, 未可知也。 我國若有變, 則此輩乘釁爲亂, 亦未可知也。 由是言之, 城不可不築也。" 大司憲金永濡啓曰: "慶尙道當倭奴往來之地, 而積蓄不廣, 脫有如(李)李施愛之亂, 則無一縣能辦士卒一日之餉者。 以他道州倉之稅輸于京, 而慶尙之稅全入州倉, 以備蓄積何如?" 上曰: "世祖嘗欲大倉之粟至于百萬億。 故今乃增修大倉, 此事須議諸政丞。" 永濡曰: "今豪富之家, 兢用靑畫器, 唐物非能自來, 必有輸來之者。 其弊不貲, 請痛禁。" 上曰: "勿貿唐物, 曾已立法。 其申明之。"
地名: 漢江 (京畿道, 津)
年: 1481.0

○御經筵。 講訖, 掌令李堪、正言尹碩輔啓曰: "臣等, 曾請李季仝、趙之唐之罪, 傳曰: ‘當於經筵言之。’ 請聞上敎。" 上曰: "其日李季仝進爵, 予賜回杯, 又行酒於諸宰相, 醉中失禮。 故予於觀儺日, 議諸政丞, 而只收職牒, 外方付處矣。" 堪等曰: "安有人臣, 在上前, 而弄妓乎? 若泥醉,則不省人事矣, 弄妓之心, 何從而出? 是必平日之心, 發而不能禁也, 不敬莫大焉。 臣意, 謂將置重典, 而今論罪太輕, 不勝缺望。 上曰: "爾等之意, 欲加何罪?" 甚
                  〔堪〕
                
              曰: "攸司照律, 與其罪目不合, 臣等以爲置之重典可也。" 上曰: "宰相皆醉, 上黨扶醉而出, 季仝伏地而寢, 是乃醉中失禮, 論以不敬, 似乎過矣。" 堪等, 固請不已。 上問左右, 領事鄭昌孫對曰: "季仝弄妓, 是平昔之心, 因醉而發, 不可以醉, 而減罪。" 上曰: "遠方付處可也。 趙之唐事, 其時不現推, 今當施恩之時, 還給職牒, 無乃不妨乎?" 堪曰: "其時若畢鞫, 則當問奴婢, 奴主之間相爲容隱, 故不窮究其罪, 今乃還給職牒, 使之復立於朝未便。" 上曰: "其時不現推, 故只收職牒, 而付處。 若有亂妹之實, 則其罪不止此耳。" 堪曰: "之唐亂妹醜聲, 播聞於中外久矣, 其非虛事明矣。 行同禽獸之(令)
                〔人〕
              , 何可還給職牒, 而敍用乎?" 上曰: "雖給職牒, 豈可敍用乎? 且其亂妹之事, 非實, 只以家長而被罪也。" 碩輔曰: "其時雖不現推, 以家長, 受此亂妹之名, 則終身禁錮可也, 何必還給職牒乎?" 堪曰: "臣聞之唐之奴, 涉漢江時, 與津夫相鬪曰: ‘我是趙僉知之唐之奴也。’ 津夫罵曰: ‘汝是亂妹者之奴。 吾何畏哉?’ 津夫無知之人, 猶賤之如此, 其可還給職牒, 而復玷朝班乎?" 上問左右, 昌孫曰: "其時雖不現推, 然以亂妹之事, 而被罪, 則惡知其無實乎? 臺諫之言甚可。" 上曰: "予當商量。" 昌孫, 退語李克基曰: "吾性不能飮酒, 醉裏乾坤, 不識其味, 然與常時所爲, 固不同矣。 昔魚孝瞻嘗侍宴, 醉見紅裙過前, 輒執其裔, 予退而責之。 驚遑待罪, 世祖特原之。" 克基曰: "非特此也, 世祖嘗宴書筵官, 孝瞻乘醉, 對妓而舞, 抱頸而翔。 醜容狂態, 殆難形焉, 醒而謝罪, 世祖曰: ‘吾飮卿輩, 欲觀如此態也。’ 今季仝之事, 亦不過此。 然不可以醉, 而置之也。"
地名: 漢江 (京畿道, 津)
年: 1483.0

○遣都承旨李世佐問安于兩天使, 語上使曰: "土豹、山獺、豹、狐皮、黃蠟、人參等物, 本國無所儲, 欲以胡椒貿易。" 上使答曰: "本國所蓄之物, 雖不及河海, 豈減於漢江之水乎? 縱使天下聞之, 人無信者矣。 皇帝問俺曰: ‘朝鮮豈無金、銀乎?’ 俺對曰: ‘奴之衣食, 皆皇帝賜也, 安敢以有爲無, 而爲欺罔乎? 金、銀非本國所産也。’ 如此周防, 俺豈無功? 願隨所有物貿易。" 上曰: "不可不從。 其令該司, 貿易。"
地名: 漢江 (京畿道, 津)
年: 1504.0

○王獵于淸溪山。 還至漢江, 傳曰: "馬蹄加鐵而立鋪陳之上, 則鐵拘於鋪陳, 而馬必驚駭。 故再命立馬於無鋪陳處, 而內乘慢不聽命, 是逆命也, 其鞫之。" 還宮卽傳曰: "及百官不散, 令序立, 凌遲姜詗。"尋問于政院曰: "詗之死, 無乃誤歟? 且詗自以爲賢, 而欲釣名於世。 懷陵事他人不言, 而詗獨言之, 其所言甚不恭。 是無父無君, 不容於天地間之罪。 非徒百官序立, 亦令儒生序立, 凌遲梟首, 其子等竝處斬, 其妻妾女子及子之妻, 竝屬海外官婢。" 承旨等啓: "詗之言不恭, 何誤死耶?。"

○夜, 王微行東小門外, 見騎牛二人持弓矢, 擔網橐, 一人入東禁標, 指楊州去。 還宮卽傳曰: "遣內禁衛十人、兼司僕五人、宣傳官一人、義禁府郞廳一人往楊州, 同牧使捕來。 京畿觀察使、楊州牧使不能糾禁, 其鞫之。 且人家與禁標相近, 故有如此犯入者。 其閉東大門、水口門, 去漢江舟楫, 竝立禁標。" 又傳曰: "前日政丞等議云: ‘箭串入禁標, 則樵採路絶。’ 然下之所强, 上不能强乎? 其更召問。 且於要路設鋪, 遣官守之, 三朔相遞, 遞時啓犯入人有無。"尋傳曰: "勿遣官, 令內需司奴環居之, 以禁雜人。" 政丞等啓: "八道之路迂遠, 只由一路似難。 然上意如是, 則亦無不可。" 遂令內需司奴子, 分居其中人, 給丁壯十名。 募入居者, 勿分公私賤竝許入, 士大夫奴婢、驛吏、官屬人爭(光)
                〔先〕
              投入。 豪猾者成群, 作賊於標外, 卽走還其中, 白日公行刼掠, 王畿百里, 盡爲賊藪。
地名: 漢江 (京畿道, 津)
年: 1505.0

○傳曰: "麻田渡、豆毛浦、漢江等處撤家人, 竝還舊居。 私賤則與他奴婢相換, 皆屬內需司。"

○傳曰: "漢江、豆毛浦、麻田渡元居公私賤, 刷還舊居, 竝屬內需司, 私賤則以他奴婢換給。 令典艦司, 造船給付, 使捉鮮魚以進。"
地名: 漢江 (京畿道, 津)
年: 1506.0

○命議政府、六曹、承政院, 遊賞漢江, 賜酒樂。 傳曰: "凡擧動如藏義新亭、望遠亭、漢江等處, 各置需用雜物, 令內需司奴守之。"
地名: 漢江 (京畿道, 津)
年: 1520.0

○上欲於二十日, 祭宣陵, 漢江因雨水漲。 上曰: "有人來言水漲, 乘船甚危, 且今有大獄。 曾欲拜陵, 將何以爲也? 其問于大臣。" 南袞曰: "臣等初意, 亦以爲未便, 但上之拜陵, 於禮至當, 故不能啓止。" 上曰: "予意未安, 故欲親祭, 今適有獄事, 且江漲, 勢似難也。" 袞曰: "乘船甚危, 臣意親幸未便。 況今農時, 其弊不貲。 斟酌爲之何如?" 金詮曰: "凡祭必齋戒, 而今臨獄事, 親祭似不可。" 權鈞曰: "旣以欲祭告之, 今雖未可親幸, 當遣臣而行之。" 上曰: "遺官行祭。"沈貞曰: "湜之所以嫉臣者, 以走肖大夫筆之讖, 落之于闕庭故也, 此卽崔澐所以語李信之言, 請拿推崔澐。 臣若不爲, 澐何從而知之? 此言書諸史, 而傳諸後, 則臣何容於天地間乎? 且狂夫萬一落之于內, 則自上聞此言, 必亦疑臣爲之矣。 不知信有此事乎?" 上曰: "走肖之語, 今日始聞也。" 南袞曰: "非衣君子智, 走肖大夫筆之語, 已著於《國朝寶鑑》也。 非衣指裵克廉, 走肖指趙浚。 愚人妄以此爲言, 何足數哉? 然可拿問崔澐。" 上曰: "宜速拿致崔澐而問之。" 沈貞曰: "供辭云, 將有簒奪之語, 心甚未安。 請避嫌。" 南袞曰: "非徒沈貞未安, 臣亦寒心。" 上曰: "豈可以其言辭避?" 尹希仁曰: "崔澐本家, 在全義, 歷搜其家, 而仍往捕于金淨配所何如?" 上曰: "然。"權經更推, 供云: "李信果與臣無所言, 惟與臣弟緯言曰: ‘金湜云: 「古有走肖大夫筆之讖, 沈貞乃拈出是語, 致有此事。」’ 臣聞其言驚懼, 卽往與柳淇議焉, 淇曰: ‘無事推送可也。 奪其妻隱置, 不許接待可也。’" 柳淇供云: "今月日不記, 隣居妾子權經來訪臣, 仍言我爲李信所誣, 臣問所誑何事, 經答曰: ‘信昨昨日到我家云: 「無所依托, 至爲窮窘, 幸爲我區處生理。」 哀乞不已, 我信其言而憐之, 謂信曰: 「我有田庄在晋州, 汝可往依, 而爲婢夫居生。」 仍許姑留南大門外家, 信率其妻乃娚投接, 仍止宿, 夜謂其妻曰: 「汝當隨我往晋州居生。」 其妻不肯曰: 「汝初欺我携入京, 今又欲轉往遠地, 我不能從汝矣。」 信曰: 「我欲住京, 但金湜亡命時, 我實導去, 若事覺, 我必得罪, 故遠避耳。 」’ 權經曰: ‘不但如是, 謂我弟緯曰: 「金湜吾實引逃。」 湜曰: 「不久將有大事, 汝當爲突擊將, 柳淇、朴仁誠等, 亦可當一隅。」’ 臣聞大駭, 謂經曰: ‘此若發覺, 非小事, 信若又來, 汝須報我。’ 經曰: ‘信疑我等執捕, 必不更來。’" 南袞私謂沈貞曰: "吾等於此事, 雖平心持論, 人將謂於自己謀害之人, 豈能無私慍乎? 可辭避。" 成雲曰: "此事雖干於令公等, 有關國家, 不可避也。" 上謂左右曰: 其令委官右議政李惟淸, 同臺諫參鞫。"
地名: 漢江 (京畿道, 津)
年: 1537.0

○癸酉/御朝講。 臺諫論遷陵事。 領事金安老曰: "貞顯王后發引之日, 乃十惡大敗日也。 其時, 臣則在散矣。 厥後問之, 至爲駭愕, 而非追論之事, 故不復言之。 風水官之事, 類如是, 固難盡信。 前者詣賓廳之日, 問諸地理官則曰: ‘山有五凶, 石山與焉。 蓋有石, 則地氣不昇, 山脈不通。 上穴旣有石, 則山氣不得下來。’ 云。 令觀象監, 考地理書所載, 凡石之凶於葬兆者, 抄出列書, 將以啓之矣。 但以牽於風水茫昧之說而遷陵, 則似爲不可也, 今尙未啓耳。 昔者先儒朱熹曰: ‘葬地, 須擇殘風向陽處用之, 親身安, 然後子孫安矣。’ 此則先儒之言也。 不可不擇其地而用之也。 大抵有雨, 則水之流, 必從巖上而先潤焉。 壙中斲餘之石, 雖曰無水, 石遇陰雨, 則潤濕焉。 其淋漓餘瀝之侵潤於壙中, 安保其必無也? 此事雖不可的知, 自聞此言, 臣子豈得安心乎? 況萬世之疑, 安可解也? 大抵積疑則生怪, 邪說亦恐由是而或起也。 遷陵, 固是重事, 群疑之積, 亦不可不慮也。 此事甚重, 故前日下問時, 不得擅斷以啓也。" 上曰: "大抵觀象監擇日等事, 類多不愼, 至以十惡大敗之日, 用之於國母之發引。 大事尙如此, 況小事乎? 然拘於風水之說, 遷其久遠之陵, 似爲不當。 且雖或有石, 其浸潤之水, 豈至流入於壙中乎? 但群疑若積, 則不可不解。 其與政府及六曹, 同議何如? 禧陵初葬時, 亦有進告, 以爲此地乃凶終人葬地云。 其時下詔獄推之, 厥終甚爲無據, 故棄之也。 大抵雖在凡人, 而小有疑慮, 固爲不可。 況朝廷之間, 有此積疑乎?" 知事沈彦光曰: "風水之說, 固不可信也, 然國家旣用風水之說, 則亦不可謂無此理, 而慢其事也。 精於地理者, 則地中之有石有水, 皆得而知之。 地理術業不精, 故不知也。" 上曰: "大抵我國, 凡百技藝, 皆爲不精, 故如彼耳。 是以, 頃者別奉傳旨而勸勵之, 如天文地理之學, 尤無精者矣。" 安老曰: "風水之說, 茫眛難信, 然中朝則雖文士, 亦或有業之者。 故唐皐天使之來也, 登臨津亭, 而望見越邊山上一墓曰: ‘葬此者之子孫, 必多有武士。’ 其墓乃李莞先祖之墓也。 莞之族類, 果多武士。 以此而見, 亦可驗中朝之人, 信於風水之說而業之也。 今國家, 爲之設官立局, 以治其術, 而業其術者, 專不留意, 術業不精矣。 爲其提調者, 亦皆不知其說之一端, 而但從術官之言, 其於吉凶, 何得以知之? 當其起陵之初, 亦安知術官等, 以爲其壙中有石之故, 棄其垂成之功役, 則恐將被不謹卜兆之罪, 諱葬地之忌石乎? 如此之事, 不可謂必無也。" 掌令權應昌曰: "拘於風水之說而遷陵, 則固爲不可, 然有水之地, 葬兆最忌, 而有石則必有水。 水之有無, 雖難的知, 群心疑慮, 夫豈偶然?" 彦光曰: "天使於弘濟院臨別之時, 其言丁寧反覆, 擧手揮掉, 似若懇至, 而譯官之所傳者, 則只數語而已。 如此之時, 尤爲可悶。 百工技藝則已矣, 漢語之事, 爲尤重也。" 安老曰: "天使於漢江等處會集, 每云: ‘斯文會集, 唯恨語音之不通’, 累指其胸, 似乎悶其不通言語也。 以我事大之邦, 如吏文、漢語, 人當皆學之也, 而雖譯官, 無一人精於其業者。 如承文院勸課之密, 無所不至, 而亦無有致力者, 且吏文、漢語, 人以
                〔爲〕
              賤技, 而不致其力也, 至於文章, 亦無能爲之者也。 夫天使之所以深許我國之人, 至以爲斯文之會者, 蓋以文章而已。 今者號爲文官者, 無一人力於爲文, 而讀書堂, 亦無人焉, 而爲文具矣。 至於百工技藝之不精, 亦莫甚於此時。 如天文學, 則其官但誦《步天歌》, 以備殿最考講, 而爲受祿之計而已。 《步天歌》, 只載星名, 豈知其星之爲某災也? 畫工之事, 則臣爲禮曹參判見之, 如歲畫科次之時, 本司官員, 皆不知畫格, 故工者或居下, 拙者或居上, 而畫工亦皆苟成其形, 僥達於食祿之計而已, 本不力於繪畫之事矣。 以是見之, 掌工藝各司提調, 須以稍解披藝者爲之, 而監督之似當。 漢語之事, 則祖宗朝, 別設講肄習讀, 擇生員、進士之年少聰敏者補之, 計其仕日而準圓點, 以赴科擧, 故如尹殷輔、慶世昌, 皆以講肄習讀而登第。 是以其時文官, 亦或有精於漢語者, 近廢此法, 其入屬者, 率皆魯鈍之人。 爲習讀數十餘年, 所讀不過數張, 其所讀者, 只老乞大、朴通事、直解小學而已。 臣始爲提調, 以漢語不可如是也, 其入屬年久者, 輒講深處, 不能者黜之。 是以, 近來則其年少, 頗有勤業者焉。 百工之事, 前則以其月俸, 得保妻子, 故專心於官役矣。 今則減其月俸, 而工匠輩, 不能保其妻子, 故輒爲逃避之計也。 良人之爲工匠者, 以此而散盡, 不得已以各司奴子, 爲之充定。 各司之無奴婢, 亦職此之故耳。" 特進官(曺閏孫)
                  〔曺潤孫〕
                
              曰: "今之匠人, 皆有名無實, 如工曹、繕工監等處, 竝無匠人。 雖有某事, 皆役私匠人, 而其匠亦皆拙矣。 蓋以料食減少, 故皆不樂於所業而然也。" 安老曰: "百工之人, 頹廢成習, 幸有某官, 雖百計興勸, 不遵其意, 不改其習, 反以撿課之嚴爲怨, 輒懷中陷之計, 其誰肯犯怒而力爲之乎? 此風不革, 則更無致力於國事者也。" 上曰: "人心頑惡極矣。 非徒匠人, 欲陷其官也。 以各司言之, 爲上官者, 若欲撿下, 則爲下者, 輒加謗毁, 故爲上官者, 每爲保身之計, 而不撿下矣。 然若有徇國者, 則必忘其身也。" 安老曰: "雖有忘身徇國之士, 若以他事, 搆成飛語, 傳播人口, 則事至難明, 終不得保其身。 況能徇國乎? 幸有掌工匠之官, 檢督嚴密, 則必指曰: ‘何以獨自騷擾, 使工匠不得安業耶?’ 人人反自救過之不暇, 何暇力於國事乎?"
地名: 漢江 (京畿道, 津)
年: 1544.0


              
                
                  
                    〔○〕
                  
                
              
              加德島築城使方好義竣事復命。 仍以單子
                【"臣初到熊川
                  加德島, 四面賊路初程。 沒雲臺、絶影島內外及倭人接待釜山浦等處, 遍歷親審。 凡應敵形勢設險防備等事及所聞所見, 幷開錄于左。 一, 加德島四面周廻, 水路六十里, 北邊羊膓串下端至未串枝, 陸路二十五里, 廣或五里, 或十里, 或一里。 山勢周遭, 澗谷峻險, 草木茂盛。 東南面, 則石崖如削, 賊船依泊處。 羊膓串、濶浦、水落浦、大項, 其中關防最緊, 濶浦、水落浦, 石築遮路, 功役不多。 故兵、水使同議, 秋收後以當兩鎭水軍, 隨宜造築事, 議定。 一, 築城軍等, 秋收事迫, 欲夜則拾石, 晝則築城, 故從民願, 晝夜通役, 期限內畢築役。 一, 加德烽燧鷹峯, 臨壓馬島, 山川形狀, 昭然俯見, 倭船出入之狀, 歷歷可數, 故烟臺設築。 又加乙磨峯, 則與安骨浦、熊川、(金端串)
                      〔金丹串〕
                    
                  烽燧相准。 一, 右道南海
                  彌助項、尙州浦、平山浦等鎭堡, 乃全羅道連界之地, 主將水營在巨濟一隅, 相距隔遠, 趁時相救爲難, 請彌助項僉使, 以堂上武臣擇差, 使南海及尙州浦等三堡統屬, 隨其指揮, 整軍馬, 趁時應變。 且令蛇梁、赤梁、唐浦, 竝救援何如? 一, 左道形勢, 左水營在(雲海堡)
                      〔海雲堡〕
                    
                  , 北距東萊五里, 西距釜山浦十五里, 率東萊軍卒, 救釜山及多大浦, 又令梁山、蔚山左兵營, 繼援于後。 一, 右道形勢, 加德島兩鎭在左道喉舌之地, 安骨浦、熊川、薺浦, 作爲關鍵, 知世浦、玉浦、助羅浦, 與加德、天城, 互相救援, 金海、昌原右兵營, 繼援于後。 巨濟, 島嶼與最多, 水使與彌助項僉使, 控制西南, 晋州、昆陽、泗川、河東、固城、鎭海, 繼援于後。 如此節目, 預定防備, 則不但倭奴, 聞見有所警懼, 沿海居民, 海菜生業, 永爲無患。 一, 左道釜山浦, 接待倭奴緊重之地, 僉使須應得宜, 撫禦軍卒, 恩威幷行, 然後軍卒亦蘇復, 至於倭人卜物, 輸轉之時, 無猥濫之弊。 所關非輕, 有威望堂上官擇差, 接待倭人, 言語酬答, 不失其宜, 鎭服其心, 使無驕縱, 何如? 一, 倭館過半頹圮, 於倭使所見, 事體埋沒, 隨便改造。 館外高墻深塹, 拒柴水場, 倍前措置, 以防出入早晩。 諸酋使送接待, 則館舍狹窄, 若使露處, 必懷怨憤, 隨便加築, 何如? 一, 京鄕通事等潛引京商, 接於倭館近處居民之家, 乘隙潛貿。 所貿負重, 物貨輸轉之價, 與倭人分用, 托以倭物, 公然輸轉, 不但民不堪其苦, 倭館近處居民等, 牙保興販之利至重, 故情同骨肉, 至於國家秘密軍機, 亦相敎諭, 至爲痛心。 熊川城底居民, 本無田土, 專以興販倭物資生, 厥類甚多。 若於釜山浦合待倭人, 則必移接于近處, 如前作患, 幷別設事目, 嚴禁何如? 一, 多大浦, 出入諸倭咽喉之地, 城卑軍少, 前於庚午年倭變, 將卒投入東萊, 僅免其禍。 今於賊倭窟穴, 加德島設鎭嚴備, 賊倭若托稱使臣, 依泊沒雲島, 乘其不意, 闌入圍城, 至爲可慮。 右浦鎭將, 以有武才堂上官擇差, 多率軍官, 道內閑良, 幷代稅赴防, 一以防戍本鎭, 一以救援他鎭, 何如? 一, 加德、天城兩鎭, 非但新設絶島, 熊川、金海、梁山、密陽, 許多居民, 海採利重, 漁船日集數百, 靑魚捉得時, 右道沿海各官, 漁船蔽海, 晝夜捕捉, 前此賊倭, 乘便殺掠, 不知其數。 然而居民等貪於漁利, 不畏被殺, 守護之方, 不可不重。 故與兵、水使同議, 道內閑良有武才者, 兩鎭各五十名, 代稅赴防事。"】
              啓曰: "臣往彼地備觀形勢, 以爲平時若能如此, 則防禦不至虛疎, 加德島旣設鎭, 而護守不如是, 恐有後悔, 故隨所聞所見, 而啓聞如(左)
                〔右〕
              。" 且進獻加德島圖形而啓曰: "右道熊川等各鎭, 及左道多大等浦, 與對馬島相對。 聞對馬島形勢於古老人, 其長至於五日程, 其廣半日程, 彼倭發自陶沙只島, 經木島、娚妹嶼, 抵于加德, 木島有井泉, 且可藏船, 故必休憩于此, 過前山浦迤邐, 而入于薺浦。 庚午之變, 倭奴密藏兵船於加德, 不意分擊薺浦、釜山、多大、永登而還。 今築加德, 無藏船處, 故於港口投石, 高與海等, 因於其上, 樹木爲柵, 其內可藏船萬餘隻也。 自加德至熊川, 如漢江者三矣。" 傳曰: "啓意知道。 政府合坐時, 與兵曹、備邊司, 同議以啓。"
地名: 漢江 (京畿道, 津)
年: 1554.0

○戊寅/憲府啓曰: "近來朝廷之間, 處置之事, 皆失其宜, 故南召濟州之患, 北開造山之變。 大禍已作, 將不可救, 而其所處置之事, 愈往愈失。 夫爲臣子之道, 所當主憂臣辱, 主辱臣死, 而視之秦越, 不爲動念, 雖上有懇惻之敎, 而下無奉承之意, 悠悠至此, 豈不寒心? 今者武班之人, 善事宰相, 北方則事之以貂皮, 南方則事之以細布, 西方則事之以細紬。 平日旣受其厚贈, 則其所以欲報其恩者, 宜無所不至。 是故, 好地則百計送之, 死地則百計免之。 前者濟州之變, 出於倉卒, 宰相會于賓廳, 擇遣牧使之時, 爭護所親, 日中不決, 雖知李玎之不可, 而爲差遣, 一國人情, 莫不痛憤。
                【時, 朝廷方以濟州爲急, 而玎拜辭日, 至晩出城, 渡漢江, 擇軍官所乘善馬, 載其妾先行渡江, 軍官一人無馬, 不得已奪路上行人之馬授之, 人皆駭愕。】
              今者北方之事, 極爲危急。 一失其機, 則摩天以北, 將盡失之。 苟失摩天, 則鐵嶺以北, 亦非我有。 擇遣將帥, 不可不愼, 而在京有名人, 皆爲圖免, 故以不合之南致勗, 差送于慶興, 坐失軍機, 致有造山之辱。 至於崔豪, 雖有武才, 旣罷其職, 又奪告身, 則在官之人, 不爲不多, 而强送崔豪, 一以爲市恩崔豪之地, 一以爲圖免事我之人, 其爲謀國果何如哉? 今者罷職金以豪, 又差北道虞候。 然則在官武臣, 皆不及於金以豪者乎? 國家在乎平日, 儲養武士, 食之以厚祿, 耀之以朱紫者, 欲以用之於緩急之時也, 而在平時, 則爲宰相之奴隷, 侵虐軍卒, 以悅其心, 及乎危難, 百計窺免, 國家存亡, 邊圉安危, 置之度外。 臣等之意, 國家之患, 不在骨幹之作難, 而在乎武夫之謀避也。 今者武班之在京者, 若李世麟、崔守仁、方好智、辛敬輿、崔彦英等, 或爲之府使, 或爲之助防將, 以救北方之急, 未爲不可。 何必以靈巖郡守權詹, 陞授府使, 罷職金以豪, 爲之虞候乎? 物情皆以爲未便。 請令吏、兵曹, 同議施行。" 答曰: "所啓當矣。 有武才及人物賢否, 固不可不計, 而在京堂上宿衛之士, 亦不可不計也。 自古有邊釁之時, 則閑散人及守令中, 可堪邊方之任者, 例爲抄出差遣, 故大臣亦以啓之矣。 然則令吏、兵曹, 更議以啓。" 權詹仍任, 金以豪改正。
地名: 漢江 (京畿道, 津)
年: 1583.0

○是歲, 申嚴刷還之令。 六鎭之初斥也, 募民入居, 公私賤口, 則贖免爲良, 良民則附土官資, 拔其尤、敍其勞, 陞至鎭將。 初至, 耕種、器用、家室、資裝, 皆官爲經紀資給。 故內地無賴失業之流, 皆歸之。 自成廟朝以後, 舊法皆廢, 而邊將貪暴, 兵民不堪, 始有逃還者。 故設令凡逃還人, 永屬驛卒。 其後逃者, 求爲驛卒, 以免者衆。 遂嚴刷還之法, 而中外騷擾, 害及完戶矣。 至是, 慶源公屬玉婢, 逃歸嶺南, 死已八十餘年, 以法則猶在屬驛令中也。 大臣議以: "此法不可少弛, 當倂其子枝男女, 盡遷之。" 玉婢爲人妾, 冒良已久, 子孫皆嫁士族, 至數百千人。 寺正尹承吉, 初爲敬差官, 心傷其冤, 踈遠婚媾, 皆從減免。 未幾, 承吉被遞, 崔顒代之, 一切驅刷, 不許申訴, 橫罹冤陷者, 不可勝辨。 其爲士族妻婦者, 往往自決, 渡漢江時, 哭聲漲天, 國中稱爲玉婢之亂。
                【崔顒未幾, 嘔血暴死, 人以爲報應。】
地名: 漢江 (京畿道, 津)
年: 1594.0

○海平府院君
              尹根壽啓曰: "臣聞摠兵欲見奏請陪臣及書狀, 故臣今日, 與申欽進見, 則總兵言: ‘倭賊之意, 不在於封貢, 實欲求親、割地。 求親者, 關白爲其姪, 求婚於天朝; 割地者, 欲割漢江以南, 屬之倭奴, 以北屬之天朝。 俺營裏降倭, 前後出來者甚多, 其言皆一樣。 福建地方, 擒得倭奴所言, 亦如此, 其處撫按官, 已上本矣。 石尙書及閣老之意, 皆不欲用兵, 若聞爾國請兵、請糧, 則心必不喜。 只有科道官, 可論此事。 孫侍郞若爲爾國先上本, 則必易爲力。 且陪臣, 今雖齎奏進去, 不無中路攔阻之患。 除齎奏陪臣外, 又將本國危急事情作咨文, 別差一陪臣, 哀懇於遼東撫按及孫經略衙門撫按等官。 雖或曰我當替爾國上本, 其言固不可信。 但因此而奏文不至於中阻, 則幸矣。’ 臣問 ‘孫經略意思, 如何?" 曰: ‘經略有兩樣主見, 戰與守而已。 進一步, 則天朝防守於爾國; 退一步, 則當守鴨綠江上。 倭賊一年不去, 則防守一年; 如三四年, 以至十年不去, 則當以賊退爲期而防守’ 云矣。" 答曰: "議于備邊司。"
地名: 漢江 (京畿道, 津)
年: 1595.0

○兵曹郞廳啓曰: "昨日本曹堂上, 與都監董役官, 出看漢江設營基址, 則漢江左邊, 濟川亭後麓邐迤, 至宜春令亭子後山斗起處, 甚合建置一營; 漢江右邊, 一支南走, 向江頭起處, 此處枕流亭後麓, 上臨楮島, 下通龍山。 大營則設於濟川亭後麓, 而又置別營於此, 以爲首尾相救之形, 甚得事宜。 賊奴往年, 就此地俱設木柵, 內應國祠堂土窟, 右應龍山土窟, 前則連綴沙平院、穿川諸陣, 以爲之聲援。 形勢無一踈漏, 而其爲計至兇密矣。 今沿江險要之地, 雖不能一時遍設屯寨, 而先自此處始事, 漸次而條擧, 則後日必賴其利。 請令備邊司堂上, 更同都監堂上, 率相地之人, 細爲踏審, 令該曹, 擇日設祭, 然後使之赴役, 何如?" 傳曰: "依啓。 漢江一帶形勢, 自上流至于海口, 可隨後詳悉圖畫以入。"

○推鞫廳啓曰: "李成男、姜孝男、韓淡、韓從雲、仲雲、趙德輔、(申汝沃)
                  〔申汝玉〕
                
              、李景祥、全大老、朴仲宣、韓絢、奴三從ㆍ愛孫、順玉等, 以郭希貞進告辭緣, 推問則別無端緖。 但郭希貞等, 本道更推招內以爲: ‘七月分, 田頭出歸, 謂孝男曰: 「汝等雖有結約, 欲成大事, 南北有變, 軍卒不齊, 何以成功?」 孝男曰: 「軍則自有之。 且明年二月、六月, 已爲擇日」 云。 九月二十六日, 姜孝男使其奴萬從, 打木麥而傍觀。 郭應水, 自本州場市, 歸到同坐, 謂孝男曰: 「戰場, 必有戎器, 而汝等無一物」 云, 則孝男曰: 「先攻淸州, 則豈無軍器乎?」 應水曰: 「漢江設有水使營」 云, 則孝男曰: 「水使, 亦不安坐。」 且曰: 「軍糧, 各官多有之, 擧事, 則自有得處」 云云。’ 此問答, 乃是逆謀之明著者, 進告之辭, 亦(不)
                〔爲〕
              如是之詳備, 似當以此辭緣, 姜孝男爲先更推, 窮鞫事狀, 然後且與告者郭希貞等, 面質憑覈, 以得端緖何如?" 答曰: "依啓。"

○推鞫廳啓曰: "此獄, 雖干係叛逆, 而窮極推詰, 終無顯然端緖, 實涉可疑。 臣等反覆參詳, 未得其當, 至於上稟, 鄭仁吉三人, 各以輕重受刑矣。 事雖難明, 獄體至重, 所當窮加刑訊, 期於得情, 而自上至仁如天, 欽恤備至, (乃)
                〔仍〕
              念嚴(形)
                〔刑〕
              之下, 或有抱冤之人, 至下議啓之敎, 好生之德, 一至於此, 臣等不勝感激之至。 鄭仁吉, 當初欲告變上京, 還止下去, 前後供招亦異, 其情果爲叵測, 似當窮訊取服, 而但仁吉與成男, 同謀叛逆之狀, 實無端緖(不)
                〔可〕
              據, 一向加刑, 恐或未安。 (申汝沃)
                  〔申汝玉〕
                
              , 雖以似逆賊之言, 言於仁吉, 而仁吉窮問, 則(汝沃)
                  〔汝玉〕
                
              曰: ‘不知。’ 萬從, 卽姜孝男之奴, 而郭應水面質時曰: ‘漢江設營等事, 萬從不爲預聞’ 云。 貴必面質時, 亦曰: ‘萬從言於三從之說, 非矣。 吾以希貞敎誘, 故進告’ 云云。 此兩人與於逆謀情狀, 亦未顯出, 期以輸情加刑, 亦恐未安。 李成男, 則謀爲不軌之事, 雖未可知, 而其假託術數, 推占禍福, 妖言惑衆, 蹤迹詭秘之罪, 則在所難免。 請刑推窮問。" 上曰: "鄭仁吉等停刑, 李成男刑推。"
地名: 漢江 (京畿道, 津)
年: 1596.0

○傳于政院曰: "一, 漢江不可不死守。 不守漢江, 而賊至城下, 爲賊所圍, 然後欲守都城, 則其計誤矣。 今非如壬辰之倉卒。 自江原至幸州沿江一帶, 列營分屯, 又於淺灘賊渡可疑處, 連設小堡, 多備器械, 以爲將士守禦之所。 略倚汪立信、文天祥之策, 雖草創爲之可也, 第未知以何兵守之? 且賊由慶尙道, 直衝江原, 踰嶺東而繞出漢江之後, 則是不可說。 然則嶺東不可不嚴加把守。 大略如斯節目, 在本司措置。 一, 淸正正二月間出來云。 預令統制使, 偵探候望, 或厚賂倭人, 俾告其期, 渡海之日, 邀擊於海上, 此上策也, 但知其渡海之日爲難。 一, 古人用兵時, 或用刺客。 今此賊之更肆, 專由於淸正。 或募降倭, 或某條遣人圖之, 其黨自解, 然我國恐不能爲之。 或曰: ‘此非王者事。’ 予應之曰: ‘古有失火, 而借梯於隣家者, 揖遜進退, 讓階而行。 此言何以異於是乎?’ 一, 賊衆多欲來投, 此機不可失, 我國地狹計拙, 不知所以爲處, 其可惜也。 自前納降之事, 予則以爲可爲, 而囂囂之言甚多, 或以爲內應, 或以爲賊謀難測。 投降者今累年矣, 果有內應之事乎? 我國之料敵, 每每如此。 以戰陣間言之, 除去一倭, 亦費多少之力。 自來之賊, 拒而不受, 豈不拙乎? 但分置諸處, 寔繁有徒, 則不可無慮。 今宜許以官爵, 多般誘引, 或從慶尙左道而上京, 至江原而除之; 或分送於北道, 以禦胡虜; 或告於葉遊擊, 陳其曲折, 入送遼東, 其處之之道, 多般講究, 而務納降倭。 要使賊腹敗支披, 不可不爲, 此兵家權謀也。 一, 今之所患者軍糧。 若厚待葉遊擊, 告以我國乏糧之意曰: ‘民間不無米穀, 而無由收合。 且近年木花大無, 民不被體, 或有凍死者。 軍門已許運糧, 一國之人不勝感激。 但事勢甚急, 若先將藍布、木花等物, 運至王京, 貿米諸道, 以爲軍糧之資, 則軍民皆賴其力云云。’ 一, 婆娑城, 以義嚴守之云, 義嚴何能張空拳守之? 軍糧、器械、軍丁, 多數備給, 且遣司郞廳, 軍糧、器械形止, 摘奸來啓事。 一, 惟政, 今在何處? 此人雖曰僧人, 而可用以爲將者。 政, 嶺南人也。 下送於嶺南, 聽元帥節制, 率其僧軍, 使當一隅可也。 但右二僧, 空名告身, 雖不可給付, 而禪科多數, 成貼給之, 稍使威權出於其掌, 則可以行號令於其下矣。 大槪右二僧, 盡心國事, 不可不厚待事。 一, 今之與賊, 有父兄妻子之讎, 而不能報者何限? 可下敎令自募, 或身自從軍, 或以奴代之, 擢其中爲尤者定將, 別爲一隊討賊事。 一, 黃愼書狀內, 諸賊出來與否, 未可的知, 設使出來, 必不能趁明春云云。 今時賊報, 一言似關, 此一款出於朝報, 以安民情事。 一, 北兵不可不多數徵來, 量處事。 一, 令金應瑞、平行長等, 不可不厚結。 若圖淸正, 則許以某事, 然此則未易言也。 一, 諸酋, 皆受天朝官爵, 而淸正獨不及焉, 宜淸正之懷憤肆毒也。 或圖於沈遊擊善處。 右諸條議啓事, 言于備邊司。"
地名: 漢江 (京畿道, 津)
年: 1602.0

○庚戌/右副承旨權悏啓曰: "金德義, 適與綾城校奴有嫌, 而綾城校生, 得兇書而上變。 且校生與校奴, 必無不知之理, 而莫山者, 不待詰問, 而先爲固諱, 此事甚爲荒唐。 一諱一否, 人之意思不同, 倉卒間, 各以所思言之而已耳。 馬(四)
                〔匹〕
              相爭, 固是少嫌, 而展轉相訟, 被侵逃避。 此則兩邊, 俱以直招。 近來人心極惡, 少有結怨之事, 輒爲構陷之計。 無知兇狡之輩, 旣因爭馬, 至於鬪詰, 其做出兇書, 謀陷不測, 難保其必無是事。 況鄭秀民、逸民, 則以爲得兇書, 卽爲開見, 恐其被害, 不敢追蹤云, 而俊民, 則得封書初, 以爲尋常, 到歇處, 始爲開見云。 秀民則上變之疏, 書於漢江云, 而逸民則以爲書於吏曹簷下。 兄弟三人之言, 各有牴牾, 此尤可疑之一端也。 臣等所見。 如此。 故不得不盡達。 伏惟上裁。" 答曰: "知道。"
地名: 漢江 (京畿道, 津)
年: 1603.0

○丁亥/上御別殿, 領事柳永慶、同知事沈喜壽、特進官宋言愼ㆍ盧稷、參贊官李慶涵、侍講官柳夢寅、記事官任袞、司經閔官基、持平李幼淵、正言申慄、記事官丁好寬ㆍ裵龍吉入侍講《周易》。 上曰: "元主天下八十年, 恐或染於胡俗。 學士親承天子之命而來, 貪黷無厭。 予以爲, 還必有物論, 而官位如前云, 公論掃地。" 稷曰: "如許國、魏時亮者, 難得。" 上曰: "許、魏, 高於人, 今豈可得?" 稷曰: "副使, 不至太甚。" 喜壽曰: "贈賂之物, 崔不受, 答曰: ‘顧已受。’ 崔亦笑之。 如下人所掠奪驛馬, 副使到江, 皆奪而還給之。" 稷曰: "臣, 搶攘之日, 長在邢介幕下, 豈如顧所爲之甚乎? 曾見中原文字曰: ‘天使使朝鮮, 行李甚淸云云。’" 喜壽曰: "所率六百名, 豈皆家丁?" 上曰: "卿勞甚大。 卿爲館伴, 故天使弗怒。 此皆卿之力。" 稷曰: "帶盲無義。" 上曰: "盲亦遊觀漢江, 欲見何景而然耶?" 喜壽曰: "盲極侮天使, 而天使每往其室。 必是所爲不廉, 故畏盲而然也。 以童冲之無狀, 謂國人曰: ‘天使多銀, 此還, 必無物論。’" 稷曰: "路遇張謙, 接之甚厚, 而謙亦言天使之無狀。" 永慶曰: "早晩當有物論。" 稷曰: "中原人皆言顧辱命之事。 國人諱之, 則中原人曰: ‘汝等之諱, 在義當然, 而渠之情狀, 中原皆知之。’ 云。 其所受賄賂, 皆賣於本國而去。 其黶然之狀, 可知。" 喜壽曰: "家丁顧三曰: ‘渠有子弟, 而筆墨亦皆賣之。 嘗給銀顧三, 令買纓子, 旣得纓子, 則還奪其銀’ 云。" 上曰: "聞中原人, 不用纓子矣。" 喜壽曰: "用爲念珠云。" 言愼曰: "行賂於宮女云。" 喜壽曰: "顧不信顧三, 自結裹行裝矣。 聞遊漢江日, 持筆硯, 臣以爲, 必有長篇大作, 而渠急於治行, 悤悤而還。" 稷曰: "一路亦專廢遊觀。" 上曰: "天使能文章乎?" 喜壽曰: "雖不多作, 必能手也。 不可以其人, 而廢其所長。" 上曰: "副使文字何如?" 喜壽曰: "不及上使遠甚。 渠雖無狀, 庸奴副使?" 稷曰: "顧云不須賂副使。 其無忌憚, 甚矣。"
地名: 漢江 (京畿道, 津)
年: 1660.0

○上御興政堂, 承旨持公事入侍。 上曰: "昨日雨頗洽, 誠爲多幸矣。" 右承旨李殷相曰: "足於田穀, 而不足於水田。 且兼下雪, 三角山皆白, 亦爲變異也。" 殷相仍以諸道月食圖形進啓。 上曰: "諸道圖形, 與觀象監不同。 獨京畿髣髴矣。" 右副承旨鄭搤曰: "諸道皆見月食, 而開城府獨不見, 殊可怪耳。" 殷相又讀副護軍趙絅疏。 左承旨吳挺緯曰: "絅之所進冊子, 臣等在外見之。 漢、唐、宋規畫賑饑之事, 皆載於此。 自上恒留案上, 時時考閱, 則其於勤恤民隱之道, 不無裨益矣。 其意以爲: ‘南漢江都之粟, 雖是軍餉, 當此大侵之歲, 不可不移賑云。’ 而從前移用已多, 餘儲無幾。 所謂紅腐云者, 必是未諳之致也。" 上曰: "連歲凶荒, 雖有智者, 不知所以爲計也?" 殷相曰: "臣之所憂, 畢竟匱乏之後, 何以爲計? 其將請糶於隣國乎? 抑將加賦於饑民乎? 量入爲出, 十分撙節, 不至於無奈何之地者, 豈非今日汲汲講求者乎?" 挺緯曰: "立夏之後, 有下雪之異, 天災甚慘, 輦轂之下, 有殺越之變, 人心孔棘矣。 災不虛生, 必有所召。 臣恐今日之憂, 不止於憂饑憂旱而已也。" 時奉常寺奴朴成俊, 圖差山陵各色匠, 爲免賤計, 本寺都提調李景奭, 據先朝受敎, 請還本役。 蓋以祭享重地, 所屬僕隷不可許贖也。 上答曰: "若以祭享爲重, 山陵非祭享而何? 畢役於山陵後, 自可還役, 何急急相較, 若是哉? 殊甚未妥矣。" 景奭以此不安, 乞遞提調。 至是, 挺緯等曰: "外間或以爲, 係干掖庭, 故自上有未安之敎, 而咎臣等不能覆逆。" 上曰: "草記措語, 亦未和平, 故予言如此。" 〈挺〉緯曰: "自上旣無過擧, 俾臣等亦免不職之咎, 則豈不幸甚乎?"
地名: 漢江 (京畿道, 津)
年: 1664.0

○漢江居趙墨石弑其母, 三省推鞫, 取服正刑。 時敎化大崩, 民俗壞敗, 綱常之變, 接迹而起。 楊口良女玉只與奸夫謀害其夫及子, 斁絶夫婦之倫、母子之恩。 殷栗私奴檢忠、劉立刺殺其主, 以滅奴主之義。 坡州私奴忠獻, 刦掠士族處女, 欲作其婦, 恐事覺, 遂沈江以殺之。 原州私奴玉先亦掠士人家女子, 而汚辱之, 皆款服就刑, 識者深以爲憂。
地名: 漢江 (京畿道, 津)
年: 1724.0

○行次對。 右議政柳鳳輝, 以脚疾不能升降, 上命中官, 扶腋而入。 鳳輝奏: "近以祛文具開言路, 誠心待下, 屢形於指旨, 然言之非難, 行之甚難。 凡事皆有質有文。 以言路, 則推心納諫, 質也, 以接下, 則務祛虛僞, 質也。 言路之開, 莫如納逆耳之言。" 李光佐曰: "唐
              太宗, 號爲明主, 每欲殺田舍翁。 賴長孫皇后言, 雖卽回聽, 而終有踣碑之擧。 玄宗之相韓休也, 貌爲之瘦而曰: ‘韓休知否?’ 然終不以誠待之, 故卒致天寶之亂。 夫開言路, 豈以聲音笑貌爲哉? 必也如好好色, 然後嘉言罔伏, 其國乃興也。" 上曰: "善。" 光佐請申飭大提學趙泰億, 勤修《肅廟實錄》, 泰億曰: "昔修仁祖、《孝宗實錄》, 大提學蔡&#x2567F;後, 實掌其事, 盡遞諸職, 以知中樞專管實錄, 遂重得目疾。 官高則事繁, 宜得年少爵卑之人, 委任責成也。" 光佐請府夫人上京時, 給馬廚傳, 都事陪行, 上不許。 光佐、泰億申請不已, 大司憲李明彦曰: "旣無前例, 上敎至當, 不宜强請言也。" 上以無例, 終不許。 御營大將李森奏: "保米不納之守令, 宜論罪。 命新到任者外, 竝罷職。" 遂安前郡守洪以漢, 以全不納, 特命拿處。 明彦申前啓, 又啓: "御營千摠李相晟, 行到漢江船中, 使奴泰成, 曳出私奴命卜, 泰成毆打命卜致斃, 而金吾拿覈, 終歸白放。 請推覈正罪。" 竝不允, 尋命相晟徒配。 大司諫李明誼, 申前啓高鳳獻啓中添入先朝當初備忘中, 有自潛邸時, 心常痛惡, 爲人奸譎。 不可置在近侍之敎等語, 又啓: "李公胤極遑定配之命, 失之太寬。 公胤伊日所爲, 已極痛駭。 至於歸臥永徽殿之說, 終不能自掩, 不忠、不敬, 莫大於此。 請絶島定配。" 上曰: "依啓。" 又啓: "今番議藥時, 醫官等雜試攻補之劑, 及其技窮, 委之方外之醫, 以爲移罪之計。 請首醫極邊遠竄。" 上曰: "辛巳國恤, 先朝以醫人不罪事, 自我作古可也爲敎。 庚子亦依此, 只削版。 迭試攻補, 與庚子同, 不可罪同罰異。 予亦欲繼述兩朝。" 不允。 又啓: "凡罪關黨逆者, 雖屢經赦令, 不可輕議也決矣。 平安前監司吳命恒放未放啓本中, 罪人之曲庇私黨, 潛請改批者, 諂附逆魁, 昏夜綢繆者, 和應賊述, 侵辱君上者, 受賂傳藥, 毒殺鞫囚者, 何等罪名, 而混置稟放。 請吳命恒從重推考。" 上曰: "此事若深言, 則其罪豈止於推考乎? 然人之所見各異, 安知其人之有所見也?" 不允。
地名: 漢江 (京畿道, 津)
年: 1730.0

○設鞫于本府。 罪人椷刑問二次, 第四度直招云: "臣之婢貞業曰: ‘吾發一言, 則吾之上典及洞內人, 皆被禍。’ 臣之子世說曰: ‘其言似是, 天海者類, 守命母、必雄母, 貞業一處鉤覈, 則當歷歷告之。’ 上年冬間, 招問貞業則貞業曰: ‘必雄得罪於國, 有怨國之心, 與守命同入闕中放火, 當得寶具, 而自多好事。’ 云云。 自聞此變, 不卽告變之罪, 萬死甘心。 必雄、守命同黨, 卽漢江越邊居黃別將、部洞居南慶山之子兄弟、權瑎養子之同生、朴行義之子、睦天任, 往來松山云。 故訓將李䌖之子、燾島居南夏範、泮儒黃進士、廣州
              李觀濟、金一夔之次子及第者、南小洞
              吳慶增皆入之。 守命母言于貞業曰: ‘會賢坊
              沈判書家富, 入之爲好。 柳䋱之弟亦入之, 南人中稍出頭角者, 皆入之, 貞業與守命相親, 故箇箇知之。 至於放火之計, 則以爲: ‘必雄先入放火, 則闕內必撓亂, 此際率無賴黨六七十名入去, 爲罔測之計, 無賴輩思孝之軍官呂必迪入之, 譯官卞三錫、其子時昌、時和入之, 大興郡守趙隆, 擔當放火, 請由上來, 朱世邦亦欲領率無賴黨李夢燁之子及第者、必迪之四寸必彦, 亦入之。’ 貞業、守命, 丁寧傳說。"
地名: 漢江 (京畿道, 津)
年: 1757.0

○三江御史南泰著、洪良漢復命, 上召見于通明殿廬次。 泰著奏宗臣西淸守
              蹴殺隣居朴姓人事, 命拿問, 嚴査以聞。 又奏牙山居洪暠之子, 與逆賊&#x236EE;之女, 離移本夫者潛通事, 上命洪暠子刑配旌義, &#x236EE;女爲婢絶島。 良漢奏廣興守李泰祥濫杖貢人之奴, 至於致死狀, 命該府嚴査。 良漢因言兩倉虛錄之狀、氷戶歛錢之弊, 竝命拿問郞官。 良漢又奏通津、金浦、陽川、富平等邑流民來住沿江, 自成一村, 見漏帳籍, 或生弊端, 請令京兆搜括入籍, 上曰: "是化外之民也。 旣令括屬京籍, 四邑守令拿處。" 良漢又奏: "西蠶室在漢江邊, 乃是公桑重地。 而居民斫伐枯木, 仍耕其地, 內侍府利其地稅亦不問, 桑田幾至童濯, 殊非設置本意。" 上曰: "蠶室爲后妃而設也。 闕中嘗有蠶板, 今聞如此, 內侍之祛桑徵稅, 甚於聚歛之臣。 特施制書有違之律, 壇直刑配。" 又奏江村豪强人定配, 合歿戶顧恤, 施之。